OpenLLM-France/wikimedia huggingface dataset:
# Nivell d'evidència

El nivell d'evidència o grau d'evidència, clíniques, és un sistema jerarquitzat, basat en les proves o estudis d'investigació, que ajuda als professionals de la salut a valorar la fortalesa o solidesa de les proves (anglès: evidence) associada als resultats obtinguts en una estratègia terapèutica.
Des de finals de la dècada de 1990, qualsevol procediment realitzat en medicina, ja sigui preventiu, diagnòstic, terapèutic, pronòstic o rehabilitador, hauria d'estar definit pel seu nivell de proves científiques, seguint la línia anomenada Medicina basada en l'evidència o basada en proves.
Existeixen múltiples classificacions, basades fonamentalment en el disseny de l'estudi.
Nivells d'evidència de la US Agency for Healthcare Research and Quality :
| Nivell | Explicació |
| Ia | Metanàlisis d'assaigs clínics aleatoris. |
| Ib | Almenys un assaig clínic aleatori. |
| IIa | Almenys un estudi prospectius controlat no aleatori i ben dissenyat. |
| IIb | Almenys un estudi ben dissenyat, quasi experimentals |
| III | Estudis observacionals ben dissenyats, com estudis comparatius, estudis de casos i controls o estudis de correlació. |
| IV | Documents o opinions de comitès d'experts i/o experiències clíniques de reconeguts líders d'opinió. |
Nivells d'evidència SIGN :
| Nivell | Explicació |
| 1++ | Metanàlisis d'alta qualitat, revisions sistemàtiques d'assaigs clínics o assaigs clínics d'alta qualitat amb molt poc risc de biaix. |
| 1+ | Metanàlisis ben realitzades, revisions sistemàtiques d'assaigs clínics o assaigs clínics ben realitzats amb poc risc de biaixos. |
| 1 | Metanàlisi, revisions sistemàtiques d'assajos clínics o assajos clínics amb alt risc de biaixos |
| 2++ | Revisions sistemàtiques d'alta qualitat d'estudis de cohorts o de casos i controls. Estudis de cohorts o de casos i controls amb risc molt baix de biaix i amb alta probabilitat d'establir una relació causal. |
| 2+ | Estudis de cohorts o de casos i controls ben realitzats amb baix risc de biaix i amb una moderada probabilitat d'establir una relació causal. |
| 2- | Estudis de cohorts o de casos i controls amb alt risc de biaix i risc significatiu que la relació no sigui causal. |
| 3 | Estudis no analítics, com informes de casos i sèries de casos. |
| 4 | Opinió d'experts |

## Referències

* ↑ «Clinical Practice Guidelines for Schizophenia and Incipient Psychotic Disorder -> Annex 1. Tables of levels of scientific evidence and grades of recommendation.». Clinical Practice Guidelines in the NHS. Ministry of Health and Consumer Affairs. Agency for Health Technology Assessment and Research. Mental Health Forum., 3 2009, pàg. 147.
* ↑ «Annex B: Key to evidence statements and grades of recommendations». SIGN. Scottish Intercollegiate Guidelines Network, 15-04-2013. Arxivat de l'original el 2016-03-03. [Consulta: 27 juny 2013].
# Nivell de congelació

El nivell de congelació és el nivell de l'atmosfera on es produeix la congelació de l'aigua, és a dir l'altitud a la qual es troba la isoterma de zero graus. De vegades s'utilitza el terme «isoterma zero» o l'abreviació «isozero».
Aquest nivell no és constant sinó que pot experimentar importants variacions diàries associades a canvis sobtats de temps (més de 2.000 m en 24 h) i també estacionals. Als Països Catalans el nivell de congelació pot trobar-se a nivell del mar o fins i tot per sota alguns dies molt freds d'hivern, i ultrapassar els 5.000 m a l'estiu enmig d'intenses onades de calor.
En circumstàncies normals, per damunt del nivell de congelació la temperatura de l'aire és inferior als 0 °C i, per sota d'aquest nivell, superior als 0 °C. En certes circumstàncies es pot crear inversió tèrmica, amb aire inferior més freda que l'aire superior. El nivell de congelació s'utilitza en una gran varietat d'aplicacions meteorològiques. Si bé no s'utilitza de forma rutinària en la previsió general del temps, se sol fer servir en els butlletins meteorològics de zones muntanyoses, com que dona una indicació a partir de quina altitud la pluja pot canviar-se en neu.

## Determinació del nivell de congelació

Hi ha diversos mètodes diferents per examinar l'estructura de la temperatura de l'atmosfera:
* Una radiosonda lligada a un globus meteorològic que s'allibera a l'atmosfera per obtenir el perfil vertical de les variables meteorològiques, en particular la temperatura. Aquest és el mètode més antic i més habitual.
* A partir de sensors meteorològics instal·lats en alguns avions comercials que col·laboren en programes de monitoratge de les condicions atmosfèriques.
* Indirectament, mitjançant els radiòmetres equipats en els satèl·lits meteorològics. A partir d'algorismes d'inversió de dades és possible inferir el perfil vertical de temperatures a l'atmosfera i, en particular, el nivell de congelació.
* A través de les dades dels radars meteorològics. La precipitació sòlida (cristalls de gel i neu) es fon en travessar la isozero i això incrementa la seva reflectivitat que es manifesta en forma de bandes brillants en les imatges de radar.

## Referències

* ↑ «Nivell de congelació». Cercaterm. TERMCAT, Centre de Terminologia.
* 1 2 Martínez, Manuel «La neu i el fred». Catalunya forestal, 01-12-2008, pàg. 29-30.
* ↑ Cascante, Manuel «Pot nevar amb una temperatura superior als 0 °C?». Ara, 27-02-2016.
* 1 2 Bordoy, R; Bech, T.; Rigo, J. «Anàlisi d'un mètode d'estimació de precipitació amb radar tenint en compte l'alçada del nivell de congelació». Tethys, 2010, pàg. 25-39.
* ↑ Garcia, Washington. «Lèxic mariner I». Museu Marítim de Barcelona, 08-07-2017. [Consulta: 5 setembre 2017].
# Nina Avrova

Nina Avrova Raaben (Moscou, 1957) és una professora d'idiomes i traductora russa, establerta a Catalunya.
Es va formar a la facultat de Filologia de la Universitat Lomonóssov de Moscou i més tard va cursar els estudis de doctorat de Literatura i Traducció a la Universitat Pompeu Fabra de Barcelona. Durant deu anys impartí classes de castellà a la Universitat Lomonóssov, més tard va treballar de professora de castellà i català al departament de Traducció Literària de l'Escola Superior de Literatura (Literaturni Institut) de Moscou. Actualment imparteix classes de rus a l'Escola Oficial d'Idiomes Barcelona-Drassanes.L'any 1986 va participar en la traducció de la primera antologia d'autors catalans que es traduïa al rus (contes de Manuel de Pedrolo i de Mercè Rodoreda). Des de llavors ha traduït del català al rus obres dramàtiques de Joan Casas, contes de Quim Monzó, Sergi Pàmies, Albert Mas-Griera i Albert Sànchez Piñol. De l'últim autor també va traduir dues novel·les: La pell freda i Pandora al Congo. L'any 2010 va fer d'editora i antòloga del número especial dedicat a la literatura catalana de la prestigiosa revista literària Inostrànnaia Literatura.En col·laboració amb Joan Casas va traduir del rus al català el teatre complet d'Anton Txèkhov i els drames lírics d'A. Blok i, en col·laboració amb Anna Soler, el capítol Gran Inquisidor de la novel·la Els germans Karamàzov, de F. Dostoievski, per a una representació teatral.

## Referències

* ↑ «Nina Avrova». Tralicat. (Institut Ramon Llull). Arxivat de l'original el 2015-11-21. [Consulta: 20 novembre 2015].
# Nordmannslågen

Nordmannslågen és un llac situat al municipi d'Eidfjord, al comtat de Hordaland, Noruega. Amb 11,09 quilòmetres quadrats, és el llac més gran del comtat de Hordaland. El llac es troba al gran altiplà de Hardangervidda a la part central del Parc Nacional de Hardangervidda. El llac es troba a uns 35 quilòmetres al sud-est de la localitat d'Eidfjord i prop de 50 quilòmetres al nord-est de la ciutat d'Odda. És part de la capçalera del riu Numedalslågen.

## Referències

* ↑ «Nordmannslågen – Store norske leksikon». Store norske leksikon.
# Nyanzapitec

Els nyanzapitecs (Nyanzapithecus) foren un gènere de primats ja extint. Només s'hi ha inclòs tres espècies fòssils: Nyanzapithecus vancouveringorum, Nyanzapithecus pickfordi i Nyanzapithecus harrisoni. Visqué durant el Miocè en allò que avui en dia és Kenya. Tenia una massa corporal mitjana d'uns 10 kg.

## Referències

* ↑ Fleagle, JG. Primate Adaptation and Evolution. Nova York: Academic Press, 1988. ISBN 9780122603402.
* ↑ «Nyanzapithecus pickfordi». The Primata. Arxivat de l'original el 2012-03-10. [Consulta: 9 febrer 2024].
* ↑ Harrison, T «New fossil anthropoids from the Middle Miocene of East Africa and their bearing on the origin of the Oreopithecidae». American Journal of Physical Anthropology, 71, 3, 1986, pàg. 265–84. DOI: 10.1002/ajpa.1330710303. PMID: 3101504.

## Enllaços externs

* Mikko's Phylogeny Archive Arxivat 2005-09-06 a Wayback Machine.
# Objecte clàssic del cinturó de Kuiper

Un objecte clàssic del cinturó de Kuiper és un objecte del cinturó de Kuiper que orbita a més de 41 ua del Sol i no presenta ressonàncies orbitals amb els planetes exteriors del sistema solar. Constitueixen un dels tipus de planeta nan.
Tot i que la Unió Astronòmica Internacional recomana de prescindir d'aquesta denominació, també rep el nom de cubewano, mot que es deriva del primer objecte transneptunià descobert, anomenat QB1; la pronúncia en anglès és "kiu-bi-wan", i d'aquí el nom.
Alguns objectes clàssics del cinturó de Kuiper descoberts són:
* (15760) 1992 QB1
* (19521) Caos
* (20000) Varuna
* (50000) Quaoar
* (53311) Deucalion
* (58534) Logos
* (486958) 2014 MU69

## Referències

* ↑ Jewitt, David. «Classical Kuiper Belt Objects» (en anglès). UCLA. [Consulta: 1r juliol 2013].
* ↑ Moore, Patrick; Rees, Robin. Patrick Moore's Data Book of Astronomy (en anglès). Robin Rees, 2011, p. 252. ISBN 1139495224.

## Vegeu també

* 1998 WW31
# No t'amoïnis, soc aquí

No t'amoïnis, soc aquí (títol original en francès, T'en fais pas, j'suis là) és un telefilm francès dirigit per Pierre Isoard, amb Samuel Le Bihan en el paper del pare d'un nen autista. Es va emetre per primera vegada l'octubre del 2020 a France 2 com a part d'una vetllada dedicada a l'autisme. S'ha doblat al català central per a TV3.

## Sinopsi

En Jon, un advocat de prestigi, és pare d'un nen de 12 anys amb autisme, en Gabriel. La mare, la Sophie, el va tenir després de separar-se d'en Jon, que li passa uns diners mensuals per mantenir el nen, però no hi té relació. Un dia, la Sophie pateix un ictus i es queda hospitalitzada, i en Jon es veu obligat a fer de pare d'en Gabriel, sense cap mena d'experiència tractant amb un nen autista. La Marie, una educadora que s'ocupa del nen, intenta ajudar en Jon a entendre en Gabriel, però el pare té pensat ingressar-lo en un centre perquè no li afecti la vida quotidiana. De mica en mica, amb l'ajuda de la Marie, en Jon descobrirà que cuidar el seu fill no és la llosa que es pensava.

## Referències

* ↑ «"T'en fais pas, j'suis là" sur France 2 : Samuel Le Bihan en père d'un enfant autiste dans un film poignant», 25-10-2020. [Consulta: 12 novembre 2023]..
* ↑ «26 octobre : soirée autisme en prime-time sur France 2». Handicap.fr. [Consulta: 12 novembre 2023]..
* ↑ «"T’en fais pas, j’suis là", "Scandale", "Bronx" : ce qui se regarde à la télé cette semaine». Marianne, 23-10-2020 [Consulta: 12 novembre 2023]..
* ↑ «No t'amoïnis, soc aquí». Goita què fan, ara!. [Consulta: 7 abril 2024].
* ↑ AlloCine. «T'en fais pas, j'suis là» (en francès). [Consulta: 5 abril 2024].
# Nogent-le-Rotrou

Nogent-le-Rotrou és un municipi francès, situat al departament d'Eure i Loir i a la regió del Centre - Vall del Loira.
# Nothobranchius kirki

Nothobranchius kirki és una espècie de peix de la família dels aploquèilids i de l'ordre dels ciprinodontiformes.

## Morfologia

Els mascles poden assolir els 5 cm de longitud total.

## Distribució geogràfica

Es troba a Àfrica: sud de Malawi.

## Referències

* 1 2 «Nothobranchius kirki» (en anglès). Fishbase.

## Bibliografia

* Jubb, R. A. 1969. The Nothobranchius (Pisces, Cyprinodontidae) of southern Africa, and a new species from Lake Chilwa, Malawi. Ann. Cape Prov. Mus. Nat. Hist. v. 8 (pt 1): 1-11.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A.: The World Encyclopedia of Fishes, 2a edició, Londres: Macdonald. Any 1985.
# Olcenengo

Olcenengo és un municipi situat al territori de la província de Vercelli, a la regió del Piemont, (Itàlia).
Olcenengo limita amb els municipis de Caresanablot, Casanova Elvo, Collobiano, Quinto Vercellese, San Germano Vercellese, i Vercelli.
# Oliva de Plasencia

Oliva de Plasencia és un municipi de la província de Càceres, a la comunitat autònoma d'Extremadura (Espanya).
# Eugénie Kapnist

Eugénie Kapnist (Imperi Rus, 1880 - 1930) fou una poeta d'expressió francesa d'origen greco-rus.
Filla del comte grec Piotr Kàpnist i d'una descendent de la família Stenbock-Fermor, i de Gavriïl Derjavin, va créixer a França i va passar la vida entre Grècia, Rússia i França. Va descobrir la poesia d'André Chénier molt d'hora, als dotze anys. L'any 1897 va fer instal·lar una placa de marbre de Paros al cementiri de Picpus en commemoració d'André Chénier.
Publica el seu recull de poemes, L'Acropole, el 1908. La primera part del recull està formada per poemes d'inspiració clàssica i amb una gran influència de Chénier. La resta de composicions sorgeixen de la seva pròpia inspiració, i contenen la personalitat, el pensament i l'esperit filosòfic de l'autora.
Era una fervent partidària de la insurrecció de la Creta de l'any 1897 i de la seva unió a Grècia; escriu un himne per als grecs caiguts als combats de l'Olimp l'any 1897. A la Fronda el 12 de gener de 1898 escriu: "En l'aixafament de tot un poble, que acabem de veure, en la violació de tota justícia, de tot honor, davant d'una nació desarmada, bloquejada, aïllada i provocada per tot arreu — hi ha molts punts en comú, a una escala més gran, amb el que es practica diàriament contra les dones". Amb la seva germana Ida, foren membres associades del Congrés internacional d'arqueologia (1a , Atenes 1905). S'interessà també per la situació dels detinguts; l'any 1902 pronuncià un discurs sobre les presons gregues i al setembre 1905 participà al Congrés penitenciari internacional de Budapest: «La introducció del règim del treball a l'aire lliure és un deure de justícia cap al detingut, i més perquè l'estat sanitari de les presons deixa molt a desitjar».

## Obres

* L'Acropole, poemes A. Lemerre, 1908
* Prométhée, drama líric, París, Collection de la Poétique, 1909

## Referències

* ↑ Rumbold, Horace. Final recollections of a diplomatist;. London : E. Arnold, 1905.
* ↑ Page 26
* ↑ Gil Blas du 03 mars 1908
* ↑ note 31
* ↑ Congrès d'archéologie
* ↑ Intervention au congrès

## Enllaços externs

* Treballs per o sobre Eugénie Kapnist en biblioteques (catàleg WorldCat) (anglès)
# Mestre d'Osormort

Mestre d'Osormort és el nom amb què es coneix al pintor del segle xii que va realitzar unes pintures murals a diferents esglésies. Estilísticament se l'ha relacionat amb les pintures murals de l'absis de Sant Martí del Brull (conservades al Museu Episcopal de Vic), les pintures murals de l'absis de Sant Sadurní d'Osormort (conservades al també al MEV i que donen el nom al mestre) i la Pentecosta de Sant Joan de Bellcaire (conservada al Museu d'Art de Girona). Segurament va tenir el taller al costat de la catedral de Vic. Se l'emparenta amb l'art de la zona del Poitou francès.

## Referències

* ↑ Pintures murals de l'absis de Sant Martí del Brull al MEV
# Josep Queraltó

Josep Queraltó Jorba (Sant Martí Sarroca, 1746 — Madrid, 1805), fill de Ramon Queraltó i Maria Jorba, estudià a Barcelona. Fou metge militar a Algèria (1775). Tornà a Barcelona i el 1776 passà al virregnat del Plata, on dirigí un hospital militar. Fou catedràtic del col·legi de San Carlos de Madrid. Fou cirurgià de cambra de Carles IV d'Espanya. Inventà un nou mètode per a curar les ferides causades per arma de foc pels anys 1793/1794 sent director dels hospitals militars de Navarra i Guipúscoa. Es deu a ell el canvi de paradigma entre els cirurgians espanyols separant-se de l'opinió general que considerava verinoses les ferides per arma de foc, fet pel qual s'extirpaven les ferides. Queraltó va ser el primer que va ensenyar a conduir les ferides per armes de foc a una ràpida cicatrització cobrint-les amb gases, un embenat i cataplasmes emol·lients o calmants quan ho exigia el dolor. Torres i Amat esmenta dues obres publicades de Queraltó, impreses a Sevilla «Medios propuestos por D. José Queraltó para que el pueblo sepa desinfeccionar y precaver que se vuelva a reproducir la epidemia que le ha consternado; los publica en obsequio de la humanidad, revistos por su autor un amante del Rey y de la patria» i «Observaciones sobre los gases ácido-minerales, que por orden de D. José Queraltó físico de cámara, etc. hizo el Dr. D. Miguel Cabanellas» quadern imprès per la vídua d'Hidalgo a Sevilla 1801.

## Bibliografia

* Torres i Amat, Fèlix. Memorias para ayudar a formar un diccionario crítico de los escritores catalanes y dar alguna idea de la antigua y moderna literatura de Cataluña (en castellà). Barcelona: Imprenta de J. Verdaguer, 1836, p. 523 [Consulta: 18 octubre 2013].

## Referències

* ↑ «Josep Queraltó i Jorba». Metges catalans. [Consulta: 28 març 2014].

## Enllaços externs

* «Josep Queraltó». Gran Enciclopèdia Catalana. Barcelona: Grup Enciclopèdia Catalana.
# Moed Katan

Moed Katan (en hebreu: מועד קטן) és l'onzè tractat de l'ordre de Moed de la Mixnà i el Talmud. Aquest tractat parla sobre les lleis dels dies festius entre Péssah i Sukkot (tots dos festivals duren una setmana). Aquests dies també es coneixen com a Chol HaMoed. El tractat Moed Katan també parla sobre les lleis del dol en el judaisme. Consta de només tres capítols, té una Guemarà al Talmud de Babilònia i al Talmud de Jerusalem.

## Activitats permeses en Chol HaMoed

La Mixna Berura resumeix els principis importants de Moed Katan. En aquest llibre s'enumeren les activitats permeses en Chol HaMoed:
* Davar HaAved: es pot treballar per evitar una pèrdua (per exemple, si un venedor pot perdre una mercaderia per deixar de treballar).
* Tzarchei Moed: només el treball que no requereix certa habilitat es pot fer en Chol HaMoed, però fins i tot el treball que requereix certa habilitat es pot fer si és necessari per menjar en un dia de Moed. Si una persona no té res per menjar, aleshores està permès treballar en Moed.
* Tzarchei Rabim: aquestes són les activitats que es porten a terme en benefici del públic, i que es poden fer en Chol HaMoed.
* Maaseh Hediot: aquest és el treball que no requereix una certa habilitat i es permès en Moed.

## Referències

* ↑ www.masuah.org/
* ↑ www.sefaria.org/
Moed (סדר מועד)
Shabbat
Eruvin
Pesahim
Shekalim
Yoma
Sucà
Beitzà
Roix ha-Xanà
Taanit
Meguilà
Moed Katan
Haguigà :
# Moeka Minami

Moeka Minami (南 萌華, 7 de desembre de 1998) és una futbolista japonesa.

## Selecció del Japó

Va debutar amb la selecció del Japó el 2019. Va disputar 7 partits amb la selecció del Japó.

## Estadístiques

Selecció del Japó :
| Anys | Partits | Gols |
| 2019 | 7 | 0 |
| Total | 7 | 0 |

## Referències

* ↑ Japan Football Association

## Enllaços externs

* Moeka Minami, Fitxa a Soccerway
# Maurina

Maurines és un municipi francès, situat a la regió d'Alvèrnia-Roine-Alps, al departament de Cantal. Està situat a l'Aubrac.
# Mavinga

Mavinga és un municipi de la província de Cuando Cubango, a Angola. Té una extensió de 44.347 km² i 26.021 habitants. Comprèn les comunes de Mavinga, Cunjamba/Dime, Cutuile i Luengue. Limita al nord amb els municipis de Luchazes i Bundas, a l'est amb el municipi de Rivungo, al sud amb els municipis de Dirico i Calai, i a l'oest amb els municipis de Nancova i de Cuito Cuanavale.

## Referències

* ↑ Mavinga al web del cens d'Angola
# Minuci Terme

Minuci Terme (en llatí: Minucius Thermus) va ser un militar romà del segle i aC. Formava part de la branca plebea de la gens Minúcia.
Va acompanyar al cònsol Luci Valeri Flac a Àsia l'any 86 aC i allí li va ser encarregat el comandament de les tropes per l'any 85 aC, com a legat del cònsol. No gaire després va perdre el seu comandament davant Gai Flavi Fímbria, quan aquest va matar el cònsol Valeri Flac.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 1097.
# Miner riberenc alabarrat

El miner riberenc alabarrat (Cinclodes fuscus) és una espècie d'ocell de la família dels furnàrids (Furnariidae) que habita corrents fluvials, roques i prats humits de Xile i nord-oest, centre i est de l'Argentina, cap al sud fins Terra del Foc.
# Molí de Sanaüja

El Molí de Sanaüja és un edifici del municipi de Sanaüja (Segarra) que forma part de l'Inventari del Patrimoni Arquitectònic de Catalunya.

## Descripció

Antic molí fariner, molt modificat amb el pas del temps situat a la riba esquerra de la riera de Sanaüja, en una zona d'horts i aïllat de qualsevol edificació. L'edifici se'ns presenta de planta rectangular, estructurat a partir de planta baixa, primer pis i golfes. La coberta exterior de l'edifici és a doble vessant i realitzada amb teula àrab.
Les constants modificacions que ha sofert l'edifici per adaptar-lo a granja ramadera i estable de bestiar, han desdibuixat la fisonomia d'aquest primitiu molí. Malgrat tot, encara s'observen alguns elements identificadors de la seva funció original. Així doncs, a la planta baixa de l'edifici trobem part del mecanisme del funcionament del molí, com el farinal, les moles, l'arbre de ferro, etc.
Malauradament l'abundant vegetació del lloc així com l'estat ruïnós de l'edifici, no permetia a principis del segle XXI evidenciar alguns trams de murs corresponents a l'estructura de la bassa del molí, ni documentar l'estructura del cacau.

## Història

El molí fariner segarrenc necessitava una gran bassa per poder emmagatzemar el màxim d'aigua pel seu funcionament. Una de les parts més importants era el cacau, que es bastia a un extrem de la bassa i tenia com a funció regular la pressió de l'aigua en la seva caiguda. Del cacau l'aigua passava d'un canal a un rodet, generalment de fusts i disposat horitzontalment. El moviment giratori del rodet es transmetia a l'eix de fusta, eix que tenia el seu extrem superior la nadilla o hèlix de ferro que encaixava a la mola superior. Aquesta pedra girava sobre la mola inferior fixada. La pressió de les dues moles convertia el gra amb farina.

## Referències

* 1 2 3 4 «Molí de Sanaüja». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 4 febrer 2015].
# Montlaurès

Montlaurès és un jaciment arqueològic a pocs quilòmetres de Narbona que va estar ocupat des del segle VI aC fins a l'edat mitjana. Inicialment va pertànyer als elísics, un poble iber o iber-lígur i Montlaurès era un centre comercial a la rodalia del riu Aude. Quan els romans es van establir a Narbona (118 aC) Montlaurès va perdre importància però encara va estar ocupada durant uns quants segles més. Des de 1889 s'han fet diverses campanyes d'excavacions i s'han trobat ceràmiques, monedes i altres objectes que han aportat dades sobre els seus habitants.

## Enllaços externs

* Montlaurès, Narbonne Arxivat 2016-03-03 a Wayback Machine. a l'Atlas UDO amb informació sobre el jaciment de Montlaurès Arxivat 2013-10-05 a Wayback Machine. PDF
# Molí del Salvat de Baix

El Molí del Salvat de Baix és una obra de Cornudella de Montsant (Priorat) inclosa a l'Inventari del Patrimoni Arquitectònic de Catalunya.

## Descripció

Totalment destruït es manté en peu una espècie de torre de característiques molt antigues on hi ha encaixat el cacau d'un metre i mig de diàmetre cobert amb una volta ogival, la bassa ben conservada és de forma triangular. Es troba a peu de Riu i a pocs metres del molí de Dalt, pràcticament al seu peu s'inicia l'embassament de Siurana.

## Referències

* ↑ «Molí del Salvat de Baix». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 14 març 2019].